На основу члана 27. став 10. Закона о jавној својини (''Службени гласник РС'', број 72/11, 88/13 и 105/14), члана 23. и 25. став 1. Одлуке о прибављању, располагању и управљању стварима у јавној својини Града Ниша – Пречишћен текст („Сл.лист Града Ниша“, број 5/2016 ) и члана 37. Статута града Ниша („Сл.лист Града Ниша“, бр. 88/2008),

Скупштина Града Ниша дана\_\_\_\_\_\_\_\_\_\_ 2016. године, доноси

**Р Е Ш Е Њ Е**

**I ПРЕНОСИ СЕ** право коришћења Основној школи „Мирослав Антић“ са пословним седиштем у Нишу, ул. Књажевачка бр. 156, на непокретностима на којима је у листу непокретности бр. 3081 КО Ниш-Пантелеј уписано право јавне својине Града Ниша, на неодређено време и без накнаде и то:

- згради основног образовања у Нишу, улица Књажевачка бр. 156, у површини од 1488м2, котларници површине 213 м2 и објекту за спорт и физичку културу-спортски терен површине 812 м2, које се налазе на катастарској парцели бр. 4409 КО Ниш-Пантелеј.

У својству носиоца права коришћења Основна школа „Мирослав Антић“ у Нишу ће користити описане непокретности у складу са регистрованом делатношћу и позитивним законским прописима.

**II** Право коришћења нанепокретностима из става I овог решења преноси се ОШ „Мирослав Антић“ у Нишу са правом држања и коришћења у складу са природом и наменом ствари, давања у закуп и управљања у складу са Законом о јавној својини и другим законима и прописима и са правом уписа права коришћења у јавној књизи о непокретности и правима на њима.

**III** Основна школа „Мирослав Антић“ у обавези је да непокретности које су јој овим Решењем пренете на коришћење одржава, обнавља и унапређује као и да извршава све законске обавезе у вези са тим непокретностима.

 Основна школа „Мирослав Антић“ нема право располагања у смислу Закона о јавној својини, предметном непокретношћу, осим давања дела предметне непокретности у закуп уз писану сагласност градоначелника Града Ниша.

 **IV** Обавезује се Основна школа „Мирослав Антић“ у Нишу, да у року од 8(осам) дана од дана пријема овог Решења приступи закључењу Уговора о преносу права коришћења и управљања на непокретностима у јавној својини Града Ниша, којим ће се ближе регулисати међусобна права и обавезе Града Ниша и Основне школе „Мирослав Антић“ у Нишу.

 **V** Oво решење је коначно и исто објавити у „Службеном листу Града Ниша“.

**Број:\_\_\_\_\_\_\_\_\_\_**

**У Нишу,\_\_\_\_\_\_\_2016.године**

 **СКУПШТИНА ГРАДА НИША**

 **ПРЕДСЕДНИК**

 **Проф. др Миле Илић**

**О Б Р А З Л О Ж Е Њ Е**

 Основна школа „Мирослав Антић“ у Нишу обратила се Управи за имовину и инспекцијске послове Града Ниша, захтевом од 26.11.2015. године,за пренос права коришћења на непокретностима у улици Књажевачка бр. 156 у Нишу постојећим на катастарској парцели бр. 4409 КО Ниш-Пантелеј.

У поступку по поднетом захтеву утврђено је да се на кат. парцели број 4409 КО Ниш-Пантелеј налазе зграда основног образовања, фискултурна сала, помоћна зграда – котларница и објекат за спорт и физичку културу-спортски терен на којима је у листу непокретности бр.3081 КО Ниш-Пантелеј уписано право јавне својине Града Ниша.

 На основу члана 18. став 1.Закона о jавној својини (''Службени гласник РС'', број 72/11, 88/13 и 105/14), носиоци права јавне својине су Република Србија, аутономна покрајина и јединица локалне самоуправе, док је ставом 6. истог члана прописано да установе и јавне агенције и друге организације чији је оснивач Република Србија, аутономна покрајина и јединица локалне самоуправе, које немају статус државног органа и организације, органа аутономне покрајине, односно органа јединице локалне самоуправе или јавног предузећа, односно друштва капитала, имају право коришћења на непокретним и покретним стварима у јавној својини, које су им пренете на коришћење.

 Чланом 24. Закона о jавној својини (''Службени гласник РС'', број 72/11, 88/13 и 105/14), утврђено је да носиоци права коришћења из члана 18. овог закона управљају покретним и непокретним стварима које користе, као и да је управљање стварима у јавној својини у смислу члана 24. Став 2. Закона њихово одржавање, обнављање, унапређивање, као и извршавање законских и других обавеза у вези са тим стварима.

Право јавне својине и право коришћења на непокретностима у јавној својини уписују се у јавне књиге о непокретностима и правима на њима, у складу са законом којим се уређује упис права на непокретностима, сагласно члану 25. Закона о јавној својини.

Полазећи од чињенице да је Град Ниш оснивач ОШ „Мирослав Антић“ у Нишу, на основу Одлуке СО Ниш бр. 020-128/83 од 29.6.1983.године, као и да основна школа као установа, у складу са Законом о јавној својиник не може носилац права јавне својине, а да се истој ради обављања регистроване делатности установе – васпитање и образовање деце школског узраста може пренети право коришћења на непокретним стварима у јавној својини, утврђено је да су испуњени услови прописани чланом 18. Закона о јавној својини и чланом 23. Одлуке о прибављању, располагању и управљању стварима у јавној својини Града Ниша – Пречишћен текст („Сл.лист Града Ниша“, број 5/2016 ) на основу којих Град Ниш као носилац права јавне својине преноси на неодређено време и без накнаде право коришћења са правом управљања Основној школи „Мирослав Антић“ у Нишу, ради обављања регистроване делатности, на непокретностима наведеним у тачки I диспозитива овог решења, на којима је уписано право јавне својине Града Ниша.

 Одлучујући о преносу права коришћења фискултурне сале утврђено је да је иста била предмет Уговора о регулисању међусобних права и обавеза закљученог 19.9.2006.године између Града Ниша, Установе за физичку културу Спортски центар „Чаир“ и ОШ „Мирослав Антић“ из Ниша, па стога о поднетом захтеву за пренос права коришћења на горе наведеној непокретности није одлучивано.

 Полазећи од цитираних одредби Закона о jавној својини, Одлуке о прибављању, располагању и управљању стварима у јавној својини Града Ниша, као и увида у документацију достављену уз захтев ОШ „Мирослав Антић“ из Ниша, утврђено је да су испуњени услови за пренос права коришћења на згради основног образовања у Нишу, улица Књажевачка 156, у површини од 1488 м2,котларници површине 213 м2 и објекту за спорт и физичку културу-спортски терен површине 812 м2, које се налазе на катастарској парцели бр. 4409 КО Ниш-Пантелеј Основној школи „Мирослав Антић“ Ниш одлучено је као у диспозитиву овог решења.

 **Н а ч е л н и к**

 **\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 **Љубиша Јанић, дипл.правник**